text: Данка Люртова, зам. кмет на Карлово: Общинският център ще бъде преобразен до 2020 година с над 16 милиона лева по оперативната програма "Региони в растеж"
  06.11.2016 16:13 / Пловдив / Интервю
  Данка Люртова, заместник-кмет на Община Карлово, в интервю за Радио "Фокус" - Пловдив с подробности за инвестиционната програма на общината, която е одобрена за финансиране на проекти по оперативната програма "Региони в растеж" за програмния период 2014-2020 година на стойност над 16 милиона лева:
  Фокус: Г-жо Люртова, Карлово е една от 39-те общини в България, които са с одобрени за финансиране проекти по оперативната програма "Региони в растеж". Одобрени са над 16 милиона от Министерството на регионалното развитие и благоустройството за тази цел. За какво точно ще отидат тези пари, кои са приоритетите и какво благоустрояване да очакват местните жители?
  Данка Люртова:За целият програмен период, от 2016 до 2020 година, ще бъдат реализирани проекти на стойност 16 милиона лева, които ще бъдат инвестирани само в град Карлово. Малка част от тях, която е 10 %, ще бъдат инвестирани извън града – в карловското село Розино и квартал "Сушица". Самата програма е разработена в няколко направления – градска среда, социална инфраструктура, културна инфраструктура и образователна инфраструктура. Ще започна с градската инфраструктура, защото това е все пак най-важната част, касаеща най-голям граждани на Карлово. Включили сме улици, които ще благоустроим. Ще бъдат подменени настилките на тротоарите и настилките на шосето. Ще бъдат направени и зони за отдих. Най-емблематична и важна комуникационна връзка за Карлово е ул. "Водопад", която свързва централния площад "20-ти юли с парка на града. Друга е ул. "Тодор Каблешков", като там преди да започнем реконструкцията и рехабилитацията на тротоара и улицата, първо ще подменим водопровода на цялото трасе, а чак след това ще бъдат положени новите настилки. Друга е ул. "Тодор и Ана Пулеви", която се намира в "Старинно Карлово". Ул. "Александър Стамболийски" е също една много важна комуникационна улица, засягаща една голяма част от живущите в града. Тя е връзката между центъра и железопътната гара в Карлово. Важни пътни артерии са също ул. "Дружба" и ул. "Хан Аспарух". Освен улиците е предвиден и инвестиционен проект за благоустрояването на междублоково пространство, което се намира северно от бул. "Освобождение"в града. В предния програмен период, южно от това междублоково пространство , благоустроихме четири други блока. Сега ще довършим и ще получим един синергичен ефект в тази част на града. Средства има и за ул. "Васил Левски", която също е в "Старинно Карлово". По отношение на социалната инфраструктура, в град Карлово ще бъде изграден Център за работа с деца на улицата. Целта е да се осигури безопасна и защитена среда, стимулиране на личното, физическото и духовното развитие на ползвателите. Предвидената сграда ще има помещения за индивидуална работа и почивка, зала за групова работа, кабинети, нова отоплителна инсталация, също пълно оборудване и обзавеждане на помещенията. Към културната инфраструктура сме включили читалище "Васил Левски – 1861 г." в град Карлово. То разполага с две основни зали за представления - зрителна зала и камерна зала. Реконструкцията и модернизацията на пространството на зрителната зала ще се извърши, като ще бъде включено оборудване и обзавеждане на залата с видеотехника и озвучителна система. Предвижда се подмяна на отоплителната и вентилационната инсталации на зрителната зала на читалището. Предвиждат се мерки за повишаване на енергийната ефективност на сградата и ремонт на покрива. Историческият музей в Карлово, който е разположен в централната част на Стария град, е с голямо и основно значение за съхраняване на културната ни идентичност. Ще го реконструираме и модернизираме. Ще се извърши цялостно и конструктивно укрепване на музея. Градската галерия е най-малката част от културната инфраструктура. При нея се предвижда да се осигури ново ефеквирно осветление, достъпност за хора в неравностойно положение. Ще се поставят системи за видеонаблюдение, също отоплителна и вентилационна системи. Другата голяма инфраструктура след градската е образователната инфраструктура. В нея сме включили всички средни училища в град Карлово. В средно училище "Васил Левски" ще бъдат над 60 % от инвестициите, предвидени за образователната инфраструктура. Ще топлоизолираме външните ограждащи елементи, ще се извърши подмяна на настилки в учебни кабинети, основен ремонт на покрива, а съществуващия физкултурен салон ще се разшири и надстрои в посока север и запад. Предвижда се в него да се помещава мултифункционално игрище за футбол, волейбол и баскетбол на закрито с подвижни трибуни. Съблекалните и санитарните възли ще се модернизират. На покрива на игрището ще изградим тенис на корт. В рамките на двора ще се разположи футболно и баскетболно игрище. В средно училище "Васил Левски" се обучават деца в начален и среден курс. Това, което казах е за средния курс. В началното училище ще благоустроим дворното пространство и ще изградим ново футболни игрище. В Основно училище "Св. Св. Кирил и Методий" се предвижда да се изград тенис на корт в дворното пространство. В училището "Райно Попович" ще бъда изградено футболно игрище. И в момента в общината дълги години имаме плувен басейн в средно училище "Христо Проданов", но предвид скъпата му поддръжка, нашите граждани не могат да го използват повече от 10 години. В проекта сме включили плувния басейн – ще го реконструираме, модернизираме. Ще се поставят нови отоплителна и вентилационна системи, за да може да се използва както от учениците на училището, така и от всички живущи на територията на Община Карлово. Освен училищата, в инвестиционната програма сме включили и всички детски градини в град Карлово. Ще се реализират проекти за изграждане на детски площадки, отговарящи на европейските изисквания, както и за благоустрояване на дворните пространства със зелени площи, зони за отдих и беседки. Самите съоръжения са предвидени според възрастта на децата и за всяка възрастова група ще си има отделна площадка.
  Фокус: А за какво ще се използват онези 10 % от всички 16 милиона лева, които са предвидени за карловското село Розино и квартал "Сушица"?
  Данка Люртова: В карловското село Розино има детска градина, но предвид увеличаващото се население в населеното място тя се нуждае от спешно разширяване. Проектът ние изготвен и се кандидатства с него. Ще изградим нови две групи, ще благоустроим дворното пространство и ще сложим нови детски площадки, също отговарящи на изискванията. Проектите са готови още през май месец, издадени са всички строителни документи. Проектите са изпратени в Министерството на регионалното развитие и благоустройството. След тяхната проверка може да дадем старта на проектите, като през това време сме обявили обществените поръчки за избор на изпълнител на отделните дейности. Сроковете са къси. От министерството ни уверяват, че която община се справи по-бързо с усвояването и приключването на проекти, то тя ще има възможност да кандидатства с допълнителни обекти.
  Фокус: В какъв срок ще успеят да се реализират всички тези проекти? Каква цел сте си поставили?
  Данка Люртова: По отношение на градската инфраструктура и образователната инфраструктура сме си поставили за цел краен срок 31 декември 2017 година. Средствата там са около 75 % от всички над 16 милиона. За 2018 година остават проектите, касаещи културната и социалната инфраструктура. Община, която не успее да усвои средствата по определените обекти, тогава те се прехвърлят към общини, които се справят по-бързо и по-успешно. Но със сигурност след изпълнението им Карлово ще придобие европейски вид. Проектите не са правени "на парче". Изискванията бяха сравнително високи. Трябваше да свържем обекти, които сме изградили през предния програмен период, за да може да надграждаме околните пространства около тях.
  19.11.2016 15:44 / Пловдив / Интервю Д-р Емил Караиванов: Надяваме се на стабилност през следващите години, за да можем да продължим големите инвестиционни проекти